Il-Kummissjoni Ewropea - Dikjarazzjoni Dikjarazzjoni Konġunta mill-Kummissarji Malmström u Hogan qabel l- Għaxar Konferenza Ministerjali tad-WTO f'Najrobi L-UE għandha impenn profond u dejjiemi għall-multilateraliżmu fil-kummerċ. Matul dawn l-aħħar xhur u ġimgħat, stinkajna bis-sħiħ biex l-Għaxar Organizzazzjoni Dinjija tal-Kummerċ (WTO) tkun suċċess. L-ewwel Konferenza Ministerjali li qatt saret fl-Afrika se tibda għada. Madankollu, mal-wasla tagħna f'Najrobi, il-prospetti għadhom inċerti ħafna. Aħna nħossuna obbligati li nitolbu lis-Sħab tad-WTO tagħna jersqu mal-mejda tan-negozjar b'rieda tajba u jħejju ruħhom għal medda finali meħtieġa dwar kwistjonijiet limitati li ntgħażlu għat-taħdidiet din il-ġimgħa. L-ewwel nett neħtieġu riżultat bilanċjat fl-agrikoltura li jittratta l-forom kollha ta' appoġġ għall- esportazzjoni u li jibbenefika minnu kulħadd, l-aktar il-pajjiżi li qed jiżviluppaw li huma l-iktar vulnerabbli. L-UE, il-Brażil, l-Arġentina, New Zealand, il-Paragwaj, il-Perù u l-Urugwaj, u aktar tard żdiedu magħhom il-Moldova u l-Montenegro, ressqu proposta konġunta biex jiġu indirizzati b'mod komprensiv prattiki ta' xkiel fil-qasam tal-appoġġ għall-esportazzjoni ta' prodotti agrikoli, kemm jekk huma sussidji, krediti, kunsinna ta' għajnuna alimentari kif ukoll l-operazzjoni ta' intrapriżi kummerċjali tal-istat. Jeħtieġ li nieħdu din l-opportunità biex niksbu riżultati b'eżitu komprensiv li jindirizzaw b'mod parallel il-forom kollha ta' appoġġ għall-esportazzjoni. L-UE tinsab lesta u hija kapaċi ċċedi d-dritt tagħha li tuża s-sussidji għall-esportazzjoni, iżda biss bħala parti minn ftehim komprensiv u bbilanċjat ibbażat fuq il-paralleliżmu. Biex nagħmlu hekk, dawk li jkomplu jużaw miżuri oħra jridu jkunu kkontribwew indaqs, u jeħtieġ li jkun hemm eżitu komprensiv li jkopri l- pilastri kollha tal-kompetizzjoni fl-esportazzjoni. Nitolbu lill-parteċipanti kollha jaħdmu flimkien biex dan il-ftehim jinkiseb. It-tieni blokk ta' deċiżjonijiet li dwaru rridu niksbu riżultati din il-ġimgħa jiffoka fuq il-Pajjiżi l-Anqas Żviluppati (Least Developed Countries - LDCs) fejn nixtiequ naraw progress fil-preferenzi kummerċjali fuq il-prodotti u s-servizzi, ir-regoli tal-oriġini, u l-qoton. Qabel ma se tibda din il-Konferenza Ministerjali jeżisti nuqqas inkwetanti ta' testi ta' kompromess fuq il-mejda tan-negozjar, u dan ifixkel il-prospetti li jintlaħaq ftehim. Ninsabu mħassba wkoll minħabba d-differenzi kbar u persistenti f'pożizzjonijiet tal-membri tad-WTO hekk kif qed toqrob l- aġenda tad-WTO ta' wara Najrobi. Il-WTO għandha tkompli l-ħidma tagħha dwar kwistjonijiet pendenti tal-Aġenda ta' Doha għall- Iżvilupp, iżda b'approċċi ġodda. Iżda jeħtieġ ukoll li nagħrfu li mindu beda ċ-Ċiklu ta' Doha, 14-il sena ilu, il-kummerċ globali evolva. Wara Najrobi, jeħtieġ li nindirizzaw b'mod konġunt bosta kwistjonijiet li joħolqu sfidi kbar għall-kummerċ globali tal-lum il-ġurnata. Kwistjonijiet bħal dawn jistgħu jinkludu l-investiment, il-kummerċ elettroniku u diġitali, kwistjonijiet regolatorji li jolqtu l- prodotti u s-servizzi ta' wara l-fruntiera, id-dixxiplina aħjar fir-rigward ta' sussidji kif ukoll l-obbligi ta' kontenut lokali. Neħtieġu viżjoni ċara għas-snin li ġejjin. Xi kwistjonijiet bħall-kummerċ fis- servizzi, it-teknoloġija tal-informazzjoni u l-prodotti ambjentali diġà qed jiġu indirizzati f'negozjati plurilaterali, u dan jidher pass promettenti 'l quddiem anke fir-rigward ta' kwistjonijiet oħra. Madankollu, il-ftehimiet li jirriżutaw, għandhom jinżammu fi ħdan il-qafas tad-WTO, u mhux barra minnu, u jeħtieġ li jkunu miftuħa biex kulħadd ikun jista' jissieħeb. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Dikjarazzjoni_Kon_unta_mill-Kummissarji_Malmstr_m_u_Hogan_qabel_l-G_axar_Konferenza_Ministerjali_tad-WTO_f_Najrobi.pdf